Pakistan longgarkan sekatan pergerakan
ISLAMABAD: Pakistan akan melonggarkan sekatan
pergerakan secara bertahap bermula pada Sabtu, kata Perdana Menteri Imran Khan
lapor agensi berita Anadolu.  Beliau berkata sekatan pergerakan telah
memberikan kesan buruk kepada buruh, peniaga kecil dan orang awam.  “Kerajaan memutuskan untuk membuka
semula pasar kecil, kedai dan sektor pembinaan di seluruh negara mulai
Sabtu,” kata Khan dalam ucapannya yang disiarkan di televisyen pada
Khamis. Khan juga menyeru rakyat mematuhi Tatacara
Pengendalian Piawai (SOP) untuk terus membendung penularan Covid-19.  “Jika orang ramai melanggar SOP dan
menyebabkan peningkatan kes baharu di negara ini, kerajaan akan kuat kuasa
semula sekatan pergerakan,” katanya. Pengumuman itu dibuat meskipun terdapat
peningkatan kes Covid-19 setiap hari di Pakistan.   Negara ini mula mengenakan
perintah sekatan pergerakan pada Mac. Bagaimanapun, perkhidmatan pengangkutan awam
masih ditutup berikutan pertikaian antara pihak pentadbiran wilayah. Institusi
pendidikan di seluruh negara juga kekal ditutup sehingga 15 Julai. Solat berjemaah di masjid pada Ramadan
dibenarkan. Menurut Kementerian Kesihatan, jumlah kes
Covid-19 di Pakistan meningkat kepada 24,644, negara kedua paling teruk
terjejas selepas India. Angka korban setakat ini seramai 585 orang
manakala 6,464 pesakit sembuh.  Di seluruh dunia lebih 3.78 juta kes
dilaporkan, hampir 265,000 orang maut dan lebih 1.25 juta pesakit sembuh,
menurut data Johns Hopkins University.- Bernama  
See author's posts
